ועדת הפנים והגנת הסביבה, כנסת 20, פרוטוקול מספר 351, 2017-02-13 10:00

דוד אמסלם: בוקר טוב לכולם, אני מתכבד לפתוח את ועדת הפנים והגנת הסביבה בנושא : סוגיות של ועדת גבולות, הסדרת קרקעות והבניה הלא חוקית במועצות המקומיות בועינה-נג'ידאת, שיבלי-אום, אלג'נם ובית זרזיר.

דוד אמסלם: עשיתי סיור לפני כשבוע וחצי באזור הצפון.

דוד אמסלם: הייתי בישובים, נפגשתי עם ראשי המועצה.

דוד אמסלם: הם העלו בפניי מספר נושאים.

דוד אמסלם: ביקשתי מהם להתמקד בשני נושאים: אחד, ועדת גבולות, ושניים, הסדרת הקרקע הלא חוקית, הבנייה הלא חוקית במועצות האלו.

דוד אמסלם: אני לא כל כך מכיר את ההסכם שהיה שם.

<שבלי נעים: אני אדבר על שתי נקודות שמאוד חשובות לי, שזה ועדת גבולות והסדרת קרקעות אצלנו ביישוב.

<שבלי נעים: פרופסור ראסם חמאייסי עשה לנו תכנית להרחבת תחום השיפוט שלנו ביישוב.

<שבלי נעים: ביקשנו לכלול את הר תבור, מה שיעשה מינוף כלכלי אצלי בישוב.

<שבלי נעים: הדבר השני זה הסדרת קרקעות.

<שבלי נעים: יש אנשים שמחזיקים את האדמות אצלנו עשרות שנים, מלפני קום המדינה.

<שבלי נעים: אנשים רשמו את האדמות על שם הנציב העליון.

<שבלי נעים: אני לא יכול לקדם ולשווק מגרשים, כי אנשים שמים את היד שלהם על האדמה הזאת.

<שבלי נעים: כמעט היה רצח לפני 3 חודשים.

<שבלי נעים: כל הכוחות הגיעו לשיבלי.

טלב אבו עראר: אנשים תובעים בעלות על הקרקע.

<שבלי נעים: הקרקע היא בשביל התושבים.

דוד אמסלם: מה היה ההסדר?

<שבלי נעים: לפני 30 שנה היה הסדר.

דוד אמסלם: אתה סיפרת לי שהמדינה הגיעה איתכם להבנה על שליש, שני שליש.

<שבלי נעים: נכון.

<שבלי נעים: כשהמינהל הציע שליש ושני שליש, לא הייתה מודעות, אנשים לא היו מוכנים.

דוד אמסלם: זאת אומרת, שליש יישאר אצל האנשים, שני שליש ילך לטובת הציבור.

<שבלי נעים: כן.

<שבלי נעים: היום אני מחדש את החוזה הזה.

דוד אמסלם: אתה אומר שלא הייתה בשלות של התושבים באותה נקודת זמן, לכן הסידור הזה לא הלך לאף מקום.

<שבלי נעים: נכון מאוד.

<שבלי נעים: היום אנחנו רוצים לחדש את זה.

<שבלי נעים: יש הבנה אצל התושבים, הם מאוד רוצים לעשות את זה.

דוד אמסלם: אתה אומר שהיום יש יותר בשלות, התושבים רוצים ללכת לכיוון ההסדרה הזאת.

<שבלי נעים: נכון מאוד.

דוד אמסלם: הנושא השני שדיברת איתי עליו הוא הנושא של ועדת הגבולות והשטח הגלילי.

דוד אמסלם: יש את הר תבור.

דוד אמסלם: אתה אומר שהוא לא שייך לאף מועצה, אף אחד לא מטפל בו.

דוד אמסלם: סיפרת לי שאתם מעלים לשם חבר'ה צעירים, תנועות נוער, כדי שינקו.

דוד אמסלם: זאת פעילות מאוד מבורכת, מאוד יפה מבחינה חינוכית.

דוד אמסלם: אתה מבקש לצרף את זה לישוב.

דוד אמסלם: דיברת איתי גם על הוואדי שחוצץ בין שני חלקי היישוב.

דוד אמסלם: אתה אומר שהחברה להגנת הטבע מוכנה לצמצם את אותו חיץ, אתם רק רוצים את העזרה של המינהל.

דוד אמסלם: שי, אתה מכיר את הסוגיות?

<שי קרפ: את הסוגיה הראשונה אני מכיר.

<שי קרפ: העניין של ועדת גבולות הוא בסמכות משרד הפנים.

<עאטף גריפת: היישוב בית זרזיר סובל במשך שנים ממצוקת דיור חמורה.

<עאטף גריפת: הדבר הזה מוביל לבנייה בלתי חוקית.

<עאטף גריפת: גבול השיפוט של היישוב נמצא בצמוד לבתים בנויים.

<עאטף גריפת: המובלעות שבתוך שטח השיפוט הן אדמות פרטיות של אנשים שגרים מחוץ ליישוב.

דוד אמסלם: אתה אומר שהאדמות בתוך היישוב שייכות לאנשים שלא גרים ביישוב?

<עאטף גריפת: נכון, זה אדמות פרטיות.

דוד אמסלם: מה הם עושים איתן?

<עאטף גריפת: הן אדמות חקלאיות.

<עאטף גריפת: היישוב אצלי מורכב מ-5 שבטים, כאשר כל שבט חי חיים אוטונומיים בגבעה שלו, עם הגבולות שלו.

<עאטף גריפת: גבול השיפוט שלנו הוא על הבתים, כאשר מעבר לבתים אי אפשר לבנות.

<עאטף גריפת: הגשנו תכנית על מנת לאפשר לצעירים לבנות מחוץ ליישוב.

דוד אמסלם: אחת הבעיות שמסבכת את האירוע זה שאין נטייה ביישובים הערביים למכור קרקעות.

דוד אמסלם: אם למישהו יש 5,6 דונם, הוא שומר אותם לנינים שלו.

דוד אמסלם: לשכן שלו, שיש עשרה ילדים, אין איפה לבנות.

דוד אמסלם: נוצר מצב לא הגיוני.

דוד אמסלם: זה לא קורה באוכלוסייה היהודית, כי רוב הקרקעות הן קרקעות מדינה.

דוד אמסלם: גם לרוב היהודים אין בעיה למכור את הקרקע.

דוד אמסלם: הבנתי שיש פה תפישת עולם בעייתית.

<עאטף גריפת: אני מובלעת בתוך השטחים של מועצה אזורית עמק יזרעאל.

<עאטף גריפת: יש לי תחנת דלק בתוך היישוב ששייכת לדור אלון.

<עאטף גריפת: התחנה הזאת שייכת לשטח שיפוט עמק יזרעאל, כאשר בפועל מי שנותן לה את השירות זה אני, כי היא נמצאת בתוך היישוב שלי.

דוד אמסלם: הוא משלם את הארנונה לשם?

<עאטף גריפת: כן.

<עאטף גריפת: אני זה שמפנה את האשפה.

דוד אמסלם: בחינם?

<עאטף גריפת: בחינם.

<עאטף גריפת: אני נותן את כל השירות.

אוסאמה סעדי: יש כמה מקומות כאלה.

אוסאמה סעדי: בנצרת יש מתחם גדול ששייך לנצרת עילית, כאשר עיריית נצרת נותנת את כל השירותים.

<עאטף גריפת: אני מפנה את האשפה על חשבון הארנונה של התושבים שלי.

<עאטף גריפת: אני רוצה לדבר על הקרקעות ששייכות לאנשים מחוץ ליישוב שלי.

<עאטף גריפת: אם הדונם שווה 100 אלף שקל, הם דורשים 2 מיליון שקל.

<עאטף גריפת: גם ככה הם לא רוצים למכור.

<עאטף גריפת: קיימתי 3 דיונים עם מועצה האזורית עמק יזרעאל על מנת להגיע להבנות.

<עאטף גריפת: בפגישה הראשונה אמרו לי שאני חוצפן, בפגישה השנייה הם כבר ירדו מהעץ.

<עאטף גריפת: אמרתי להם שזכותי לבקש מה שאני רוצה, זכותם להתנגד.

דוד אמסלם: למה הם אמרו שאתה חוצפן?

<עאטף גריפת: כי אני מעז לבקש אדמות בשטח שלהם.

דוד אמסלם: אתה ביקשת להגדיל את תחום השיפוט שלך על חשבון הקרקעות שלהם.

<עאטף גריפת: קיימתי 3 דיונים איתם, עוד 2 דיונים עם בית לחם ובית שערים.

<עאטף גריפת: נתקלתי בקיר.

<עאטף גריפת: הם לא מוכנים מטר אחד.

<עאטף גריפת: הם אמרו לי לקנות את האדמות של האנשים שגרים מחוץ ליישוב.

דוד אמסלם: יש לכם תכנית מתאר?

<עאטף גריפת: כן.

דוד אמסלם: מתי היא נכנסה לתוקף?

<עאטף גריפת: התכנית קיימת ממזמן, אבל נתנו לה תוקף ב-2011.

דוד אמסלם: תכנית המתאר לא התייחסה לגידול?

<ראסם חמאייסי: תכנית המתאר התייחסה באופן חלקי לגידול.

<ראסם חמאייסי: תכנית המתאר סימנה שטחים לפיתוח מחוץ לגבולות השיפוט.

<ראסם חמאייסי: חלק מההצדקה לדרישתנו להרחבת תחום השיפוט בזרזיר הוא שגבול המתאר אינו תואם את גבול השיפוט.

דוד אמסלם: אתה אומר שכרגע ועדת הגבולות צריכה להכריז על הגבולות של תכנית המתאר שאושרה.

<ראסם חמאייסי: לפחות.

<ראסם חמאייסי: במהלך הכנת תכנית המתאר היו הנחיות של משרד הפנים ונציגיו להצטמצם לתחומי השיפוט של הישוב.

<ראסם חמאייסי: במקרה הזה התנגדנו.

דוד אמסלם: לא להתייחס לתכנית המתאר?

<ראסם חמאייסי: לא להתייחס לתחום השיפוט המאושר.

<ראסם חמאייסי: הצרכים של היישוב הם מעבר לתחום השיפוט המאושר.

דוד אמסלם: אם תכנית המתאר לא התייחסה מספיק לכל הצרכים, אולי צריך לבקש לעשות תכנון מחודש.

דוד אמסלם: זו סוגיה אחת.

דוד אמסלם: סוגיה יותר בעייתית היא שגבול השיפוט לא תואם את תכנית המתאר.

דוד אמסלם: זה הרבה יותר גרוע, כי כבר יש תכנון, נקבעו מה הגבולות.

דוד אמסלם: הדבר ההגיוני הוא שתכנית המתאר היא התכנון.

דוד אמסלם: גבולות השיפוט זה דבר טכני.

<עאטף גריפת: ביישוב זרזיר עובר קו מתח גבוה שלוקח רצועה טובה של אדמות מדינה לבנייה, כמעט 300 מטר קו מתח גבוה, ומוביל ארצי שלוקח עוד 300 מטר.

דוד אמסלם: אתה אומר שיש לך תשתיות מדינתיות שעוברות ביישוב.

<ראסם חמאייסי: הן מגבילות את הפיתוח בתוך תחום השיפוט של היישוב.

דוד אמסלם: זו בעיה אחרת.

<ראסם חמאייסי: זה משליך על צרכי הפיתוח.

דוד אמסלם: יש בעיות שלא קשורות לנושא שלנו פה.

דוד אמסלם: אולי יש להן השלכות לגבי הפיתוח, אבל אני לא יכול לפתור אותן.

דוד אמסלם: יכול להיות שהתשתיות יכלו לזוז קילומטר לפה, קילומטר לשם, אבל אנחנו לא שם.

<ראסם חמאייסי: זו לא הכוונה.

<ראסם חמאייסי: זה מגביל את הפיתוח בתוך תחום השיפוט, דבר שמשליך על הגדלת הצרכים מעבר לגבול השיפוט בתכנית המתאר הקיימת.

דוד אמסלם: אנחנו מבינים שכשתשתית על עוברת בקטע אורבני, היא מגבילה את התכנון, היא תופסת קרקע.

דוד אמסלם: פרופ' ראסם אומר שהקו הכחול של היישוב לא תואם את תכנית המתאר.

דוד אמסלם: תכנית המתאר מרחיבה יותר, בוודאי לא מצמצמת.

דוד אמסלם: למה זה לא בא באוטומט?

דוד אמסלם: מדוע אתם לא מכנסים את ועדת הגבולות מרגע שתכנית המתאר אושרה ומבקשים להעביר החלטה טכנית?

<שירי שניצקי: אנחנו לא רואים בשינוי גבולות דבר אוטומטי, משום שהחוק לא רואה בזה דבר אוטומטי.

<שירי שניצקי: כדי ששר הפנים יוכל לאשר שינוי גבולות לרשות מסוימת, הוא צריך להקים ועדת חקירה שתגיש לו תסקיר שבוחן את הצרכים, את המצב.

דוד אמסלם: תכנית המתאר היא תכנית שלוקחת הרבה מאוד זמן, כי בודקים כמעט את כל המרכיבים של היישוב, את ההשלכות ארוכות הטווח.

דוד אמסלם: בדרך כלל זאת תכנית כבדה.

דוד אמסלם: זאת תכנית שנעשית אחת ל-30,40 שנה.

דוד אמסלם: זה ברור שוועדת גבולות צריכה לסנכרן, אבל גם ברור שהעבודה נעשית בתכנית המתאר.

דוד אמסלם: לא יעלה על הדעת שתהיה תכנית מתאר ושאיזו ועדה תגיד שהיא לא מקבלת אותה.

דוד אמסלם: אין לה גם את הכלים לנמק למה.

<שירי שניצקי: זה לא עניין של טכניקה.

<שירי שניצקי: היה שינוי במשרד הפנים בתקופה האחרונה.

<שירי שניצקי: בעבר חיכינו לרשות המקומית שתגיש לנו את הבקשה, שתנמק אותה, שתכין את כל מה שקשור לנוהל של הגשת שינוי גבולות, שזה כולל לדבר עם עמק יזרעאל.

דוד אמסלם: הם צריכים לדבר איתם?

<שירי שניצקי: הם צריכים לעדכן את עמק יזרעאל, להודיע להם שהם רוצים לשנות את הגבולות.

<שירי שניצקי: זה חלק מהנוהל.

דוד אמסלם: כל מי שיש לו בעיה עם תכנית מתאר מסוימת יכול לבוא ולהתנגד.

דוד אמסלם: יש הליך מסודר של תכנון במדינת ישראל.

<שירי שניצקי: על פי הנוהל הקיים שנמצא כרגע במשרד, אולי הוא ישתנה בהמשך, הרשות צריכה ליידע את הרשות השכנה שהיא רוצה ממנה את השטח.

דוד אמסלם: ראש המועצה אמר לי שהוא ישב איתם כמה פעמים.

<שירי שניצקי: הפעם הראשונה שקיבלנו את הבקשה מזרזיר הייתה ב-2015.

<שירי שניצקי: רק לפני חודש הושלמה הבקשה על פי הנוהל של משרד הפנים.

דוד אמסלם: התשובה שקיבלנו היא שהוקמה ועדת גבולות שתטפל בזה.

אוסאמה סעדי: הקימו עכשיו כמה ועדות גבולות קבועות.

אוסאמה סעדי: השאלה איפה זה עומד.

אוסאמה סעדי: אני יודע שבחיפה זה התחיל לעבוד, בצפון עוד לא.

אוסאמה סעדי: למה זה מתעכב?

דוד אמסלם: השר מקים עכשיו את הוועדות, הוא צריך לקבל אישורים לגביהן.

דוד אמסלם: יש פרוצדורה.

דוד אמסלם: אני שמח על התהליך.

דוד אמסלם: אני עוקב אחרי התהליך, הוא מתקדם.

דוד אמסלם: זו החלטה של שר הפנים.

דוד אמסלם: שאפו לשר על כך שהוא הולך להקים ועדות קבועות עם אנשים שמכירים את האזור.

אוסאמה סעדי: לא כל פעם ועדת גבולות אד-הוק.

דוד אמסלם: אני שמח על ההחלטה.

דוד אמסלם: אני יודע שהוא הולך לקדם את זה בחודשים הקרובים.

דוד אמסלם: אני מקווה שהוא יאייש את כל הוועדות.

דוד אמסלם: אני יודע שהוא הקים 6 ועדות.

<שירי שניצקי: אחת מהן בחיפה.

דוד אמסלם: זה לא באופן מדורג.

<ראסם חמאייסי: מה לעשות עד אז?

דוד אמסלם: אנחנו מחכים הרבה מאוד שנים.

<ראסם חמאייסי: אומרים שיש בנייה לא חוקית.

דוד אמסלם: היות ואנחנו מדברים על טווחי זמן מאוד קצרים, אני שמח על התהליך.

דוד אמסלם: עד לפני שנה זה לא היה.

זוהיר בהלול: התהליך יכול לקחת הרבה זמן.

זוהיר בהלול: למה בחיפה כן?

זוהיר בהלול: למה ה-5 האחרות מתעכבות?

דוד אמסלם: יש תהליך פרוצדוראלי.

דוד אמסלם: זה כמו דירקטוריון.

דוד אמסלם: הם בתהליך של מיון.

זוהיר בהלול: תהליך יכול לקחת עוד 5 שנים.

דוד אמסלם: בשביל זה אני פה.

דוד אמסלם: אני מסתכל קדימה.

דוד אמסלם: אני שמח שזה הכיוון.

<עאטף גריפת: אני מבקש שבמשך שנתיים תהיה הקפאה של הצווים והקנסות נגד הבנייה הבלתי חוקית.

<עאטף גריפת: אנחנו נתחייב שאף בניין לא יקום יותר.

דוד אמסלם: זה לא בדיון הזה, זה קשור לחוק אחר שאני מקדם.

דוד אמסלם: אני אדבר עם משרד המשפטים על הנושא.

דוד אמסלם: מהרגע שתקום ועדת הגבולות, אני אלחץ באופן אישי על מנת להתחיל לדון בבקשות שלכם.

<עאטף גריפת: הסכין על הצוואר שלנו.

<ראסם חמאייסי: אני מבין שיש שטחים שהם מחוץ לתכניות המתאר.

<ראסם חמאייסי: בשיבלי יש שטח שהוא ללא מעמד מוניציפאלי.

<ראסם חמאייסי: אם יש הסכמה על הדברים האלה, אפשר להעביר את זה בוועדת יחיד, לא צריך לעשות עכשיו דיונים, לא צריך את כל המורכבות הזאת.

<שירי שניצקי: הנוהל של ועדת יחיד איננו תקף.

דוד אמסלם: אני רואה את זה כתהליך מאוד מבורך.

דוד אמסלם: אני דיברתי עם השר לגבי הוועדות הארציות.

דוד אמסלם: זה תהליך שהשר דוחף בכל הכוח, הוא רוצה אותו.

דוד אמסלם: זה תהליך שיסתיים בחודשיים הקרובים.

דוד אמסלם: כשיהיו ועדות קבועות, נוכל להביא בפניהן את כל הסיפור, בעיקר את העניין של הר תבור.

זוהיר בהלול: התהליך הזה יסיר את החסמים של קרן קיימת ורשות הגנים?

דוד אמסלם: אנחנו מדברים כרגע על ועדות גבולות.

דוד אמסלם: ועדת גבולות לא קובעת בעלויות.

<ראסם חמאייסי: אני מבקש שבוועדת הגבולות תהיה נציגות ערבית.

<שירי שניצקי: מחוז הצפון פוצל לשניים: גליל עליון ועמקים וגליל מערבי.

<שירי שניצקי: בכל אחת מהוועדות יש 5 חברים.

<שירי שניצקי: שלושה חברים מייצגים עולמות תוכן שונים – כלכלי, תכנוני, מוניציפאלי, מינהל ציבורי.

<שירי שניצקי: השאיפה היא שיהיה ייצוג הולם בכל אחת מהוועדות האלו.

אוסאמה סעדי: לפי החוק חייב להיות ייצוג הולם.

אוסאמה סעדי: בחיפה יש נציג.

אוסאמה סעדי: אני מברך אותך, אדוני היושב-ראש, על הדיון ועל הביקור שאתה עושה בשטח.

אוסאמה סעדי: אתה רואה מקרוב את הבעיות שיש לנו.

אוסאמה סעדי: אני ביקרתי בחלק מהישובים האלה.

אוסאמה סעדי: הייתי אצל יושב-ראש המועצה עאטף.

אוסאמה סעדי: תראו כמה אנחנו צריכים לעבוד קשה על- מנת להביא סוכנות דואר לארבעה ישובים.

אוסאמה סעדי: הם צריכים ללכת לנהלל או לבסמת טבעון על מנת לקבל שירותי דואר כאלה.

אוסאמה סעדי: יש היום ראשי מועצות שאיכפת להם, שרוצים לקדם את הישוב שלהם, שלא רוצים בנייה ללא רישיון.

אוסאמה סעדי: אף אחד לא רוצה בנייה ללא רישיון.

אוסאמה סעדי: בחלק מהישובים אין תכניות מאושרות.

אוסאמה סעדי: אני בונה עליך, אדוני היושב-ראש.

אוסאמה סעדי: אתה תזכה לשיתוף פעולה מצד כולנו.

אוסאמה סעדי: אנחנו רוצים לשתף פעולה עם ראשי המועצות, עם ראשי הישובים.

אוסאמה סעדי: הם עושים הכל למען היישובים האלה.

אוסאמה סעדי: הם רוצים להשיג עוד ועוד תקציבים, על-מנת לפתח את הישובים.

אוסאמה סעדי: עזרתך מאוד חשובה לנו.

דוד אמסלם: בשביל זה הדיון.

<סאלח סולימאן: הייתה לי תכנית מתאר, המלווה שלה היה אדון חמאייסי.

<סאלח סולימאן: לא הסכמתי לחתום עליה.

<סאלח סולימאן: זאת לא תכנית מתאר, זה צחוק, זה לא עונה על הדרישות.

<סאלח סולימאן: התכנית עברה במחוזית בלי שהתייחסו להתנגדויות.

<סאלח סולימאן: היו 150 התנגדויות שהמחוז לא התייחס אליהן.

<סאלח סולימאן: הוא אישר את התכנית כמו שהגישו אותה.

<סאלח סולימאן: אי אפשר לבקש כל הזמן מגליל תחתון שיאשר לי.

<סאלח סולימאן: יש איזה 198 דונם שהוא אישר.

<סאלח סולימאן: שטח השיפוט של גליל תחתון הוא על הבתים של בועינה-נג'ידאת.

<סאלח סולימאן: אישרו לי פעם אחת חלקה, עוד חלקה ועוד חלקה, אבל זה לא עונה על הדרישות.

<סאלח סולימאן: אני צריך עוד שתי חלקות.

<סאלח סולימאן: עשיתי ועדת גבולות.

<סאלח סולימאן: ועדת גבולות וגליל תחתון אישרו, אבל השר סירב.

<סאלח סולימאן: יש לי קרקע שלי.

<סאלח סולימאן: אני כל פעם מבקש לתת לחקלאים, אני רוצה לעשות דרכים חקלאיות.

<סאלח סולימאן: אתה לא יכול לעשות דרכים חקלאיות כל עוד זה לא בשיפוט שלך.

<סאלח סולימאן: האדמות הן שלי, הן של הכפר, אבל לא מאשרים.

<סאלח סולימאן: 760 דונם לא מאשרים.

<סאלח סולימאן: יש 198 דונם שוועדת גבולות אישרה.

<סאלח סולימאן: אין לי מגרש אחד לרפואה בבועינה-נעג'ידאת.

<סאלח סולימאן: אם לא יהיו לי את שתי השורות האלו, אני לא יודע מה אני אעשה.

דוד אמסלם: אתה אומר שיש לך קרקע פרטית.

<סאלח סולימאן: יש לי קרקע שהיא לא לבנייה, אני רוצה אותה בתחום השיפוט שלי.

<סאלח סולימאן: אם אני פונה למשרד החקלאות, אומרים לי: "זה לא שלך, אנחנו לא יכולים לעזור".

<סאלח סולימאן: זו צריכה להיות אדמה שלי על-מנת שהיא תיכנס לשטח השיפוט שלי.

<סאלח סולימאן: אני מבקש שיכניסו את ה-760 דונם האלה.

<סאלח סולימאן: יש לי הסכם עם מועצה אזורית גליל תחתון על 198 דונם בשביל מגרשים לבועינה-נג'ידאת.

<סאלח סולימאן: זה יכול להספיק ל-5,6 שנים.

<סאלח סולימאן: היו ליישוב 12 גושים, היום יש לי בקושי 7 גושים.

<סאלח סולימאן: כשאני אומר להם שזה שטח שלי, של התושבים שאני רוצה לשרת, הם אומרים לי שיש לי מספיק שטח, שיש לי 7000 דונם.

<סאלח סולימאן: אמנם יש לי 7000 דונם, אבל יש לי בבקעה עוד 790 דונם של אנשי הכפר.

<סאלח סולימאן: מה הבעיה לאשר אותם?

דוד אמסלם: אנחנו דנים על גבולות שיפוט.

דוד אמסלם: זה הנושא הכי כבד.

דוד אמסלם: הוא קיים בכל הישובים.

<סאלח סולימאן: איך מאשרים תכנית מתאר שאני כראש מועצה אומר שזה לא עונה על הדרישות?

דוד אמסלם: סאלח, אתה מכניס אותי עכשיו לוועדה לאישור תכנית מתאר.

דוד אמסלם: אתה מבקש ממני להיכנס לוועדה המחוזית.

דוד אמסלם: אני לא נכנס לשם.

דוד אמסלם: דרך אגב, לכל בן אדם, גם לראש מועצה, גם לתושבים יש הליך פרוצדורלי מסודר בו הם מגישים את ההתנגדויות.

דוד אמסלם: חלק גדול מההתנגדויות לא מתקבלות.

<ראסם חמאייסי: הוא מדבר על משהו אחר.

<ראסם חמאייסי: יש את הפרויקט של 34 ישובים ערבים.

<ראסם חמאייסי: בועינה-נג'ידאת הוא חלק מהם.

<ראסם חמאייסי: מי שיזם את התכנית וניהל אותה זו לא המועצה המקומית.

<ראסם חמאייסי: המועצה המקומית הייתה שותפה בתהליך.

<ראסם חמאייסי: מישהו אישר את התכנית ללא הסכמה של המועצה המקומית.

דוד אמסלם: מי קידם את התכנית?

<ראסם חמאייסי: ועדה בין משרדית.

דוד אמסלם: אני מניח שהיא קידמה את כל התכניות.

<ראסם חמאייסי: כן.

<ראסם חמאייסי: חלק מהן לא קודמו לתכניות מתאר.

דוד אמסלם: להכין תכניות מתאר זה הרבה מאוד כסף, זה כוחות מקצועיים גדולים מאוד.

דוד אמסלם: למועצה קטנה קשה לשאת בזה, זה הרבה כסף.

דוד אמסלם: כאן באה המדינה והקימה צוות בין משרדי.

דוד אמסלם: אני בדעה שצריך לשבת עם ראש המועצה, הוא יודע מה הצרכים שלו יותר טוב מכולם.

דוד אמסלם: בסוף יש את התכנון.

<ראסם חמאייסי: צריכים לתת את המעטפת הציבורית כדי לאשר אותה.

דוד אמסלם: אני לא יודע מה היה בוועדה.

דוד אמסלם: אומר סאלח שלא קיבלו את דעתו.

דוד אמסלם: אתה מסכים איתי שיש הרבה ועדות שלא מקבלות את העמדות של האנשים?

<ראסם חמאייסי: כן.

דוד אמסלם: אני מסכים עם הנחת העבודה שראש המועצה הוא נציג הציבור.

דוד אמסלם: הוא יודע מה טוב לישוב שלו יותר טוב מרוב האנשים.

זוהיר בהלול: הוא לא יכול להיות חותמת גומי.

דוד אמסלם: גם אני בא מעולם התכנון.

דוד אמסלם: הרבה פעמים בעירייה ירושלים רצינו לעשות א', אבל הוועדה המחוזית לא קיבלה את עמדתנו.

דוד אמסלם: זה לא ייחודי רק לסאלח.

דוד אמסלם: סאלח הרגיש שמדובר בנושא כבד מאוד, בנושא מרכזי שלא קיבל פתרון.

דוד אמסלם: זה משהו אחר.

<ראסם חמאייסי: סאלח גם אומר שבקריטריונים שיש לו לקביעת גבולות השיפוט הוועדות לא מתחשבות.

<ראסם חמאייסי: מועצות אזוריות מקיפות את היישובים, הן מייצרות הגבלה על פיתוח הקרקעות של בעלי הקרקע.

דוד אמסלם: אני עושה הבחנה בין הנושא של גבולות השיפוט לבעלות ותכנון.

דוד אמסלם: הנושא התכנוני מתעלם מבעלויות, הוא אומר מה צריך להיות, איך אנשים במתחם צריכים לחיות.

דוד אמסלם: אחרי שהוא גומר את התכנון, הוא אומר: עכשיו תסתדרו עם הבעלויות.

דוד אמסלם: אני חושב שזה הגיוני.

דוד אמסלם: אני לא יודע מה יצא אם נתכנן לפי בעלויות.

דוד אמסלם: הנושא של ועדות הגבולות חוצה את כל הישובים.

דוד אמסלם: בואו נפסיק להתייחס לנושא הזה בדיון.

דוד אמסלם: אני אשב עם שר הפנים.

דוד אמסלם: כשיקומו ועדות הגבולות הקבועות, אני אשאל אותו לגבי לוחות הזמנים.

דוד אמסלם: אני אבקש ממנו לקדם ישיבות איתכם לגבי הבקשות שלכם להרחבה, או לפחות להתאים את תכנית המתאר, שזה הדבר שנראה לי הכי בסיסי, לא צריך לבקש את זה.

דוד אמסלם: אם תכנית המתאר קבעה שזה הקו הכחול של הישוב, הוא חייב להיות מותאם באופן מעשי.

אוסאמה סעדי: בדרך כלל לא מאשרים תכנית מתאר אם יש בתוך הישוב קרקע ששייכת למועצה אחרת, נכון?

דוד אמסלם: זה לא קשור.

זוהיר בהלול: אולי תבקש להסיר את איום ההריסות על אותם בתים שיכולים להיכלל בתוך תכנית המתאר.

דוד אמסלם: זה דיון בחוק אחר, הוא לא קשור לזה.

דוד אמסלם: במסגרת החוק שדיברנו עליו הגעתי להבנות עם מינהל התכנון לגבי תכניות מתאר לא מאושרות.

דוד אמסלם: אני אשב עם שר הפנים.

<ראסם חמאייסי: אני מציע להתקין נהלי מעבר.

<ראסם חמאייסי: הם יכולים לפתור את הסוגיה הזאת של זרזיר, לפתור את הסוגיה של שיבלי.

<ראסם חמאייסי: אני מוכן להשתתף בגיבוש נהלי המעבר האלה.

<שירי שניצקי: יש לנו כבר חברות ייעוץ שעובדות.

אוסאמה סעדי: הבעיה שלפעמים לא מחכים עם צווי ההריסה.

דוד אמסלם: לפעמים לוקח יותר זמן להתקין את נהלי המעבר מאשר להביא את הקבוע.

דוד אמסלם: אני אעשה בתחילת המושב הבא ישיבת סטטוס לגבי ועדת גבולות - מה קרה איתה, האם היא הוקמה, איפה היא הוקמה, איפה יש בעיות.

דוד אמסלם: אני אזמין את משרד הפנים כדי שייתן דיווח.

דוד אמסלם: דרך אגב, זאת בעיה ארצית.

<סאלח סולימאן: ב-2010 הגיע אלי שר התחבורה, הוא אמר לי שכביש 785 לא יקום.

<סאלח סולימאן: הכביש הזה סוגר לי את הישוב.

<סאלח סולימאן: פעמיים הגדילו לי את תחום השיפוט, יותר לא יסכימו.

<סאלח סולימאן: כשבא שר הפנים ונתן הוראה למחוק את הכביש הזה מתמ"א 3, המחוז התנגד להחלטה הזאת.

<סאלח סולימאן: כבר 6 שנים שאני רודף את שר התחבורה, שר התחבורה רודף אחרי מע"צ.

<סאלח סולימאן: אביגדור יצחקי אומר שזו לא החלטה של המחוז, זו החלטה של המועצה הארצית.

<סאלח סולימאן: במועצה הארצית לא דנו בזה.

<סאלח סולימאן: הכביש הזה סוגר את הישוב.

דוד אמסלם: אני לא יכול להיכנס לנושא של הכביש ברזולוציה של הוועדה.

דוד אמסלם: בדרך כלל אני מפעיל את היכולות האישיות שלי.

דוד אמסלם: במשרד התחבורה אין לי אותן.

דוד אמסלם: אין לי פתרון לזה, אני לא יודע איך לעזור לך בעניין.

<סאלח סולימאן: המחוז התנגד.

דוד אמסלם: אתה מדבר איתי על המחוז במשרד הפנים, על מינהל התכנון?

<סאלח סולימאן: כן.

דוד אמסלם: אתה רוצה שנקבע אתה ואני פגישה עם אביגדור יצחקי לגבי כביש 785?

<סאלח סולימאן: כן.

<חוסיין אלהייב: אנחנו במצוקה אדירה.

<חוסיין אלהייב: סאלח דיבר על המצוקה.

<חוסיין אלהייב: הבקשה הראשונה שלנו היא להקפיא את ההריסות.

<חוסיין אלהייב: אנחנו מבקשים הקפאה ל-3 שנים לפחות, עד שמוסדות התכנון, עד שמשרדי הממשלה ישווקו מגרשים.

<חוסיין אלהייב: אין שיווק מגרשים במשך שנים.

<חוסיין אלהייב: אנחנו קולטים עלייה מהתפזורות הבדואיות בצפון.

<חוסיין אלהייב: בכל גבעה היה מקבץ.

<חוסיין אלהייב: את כולם קלטנו.

<חוסיין אלהייב: קלטנו משת"פים על פי בקשת ממשלת ישראל, אבל לא קיבלנו מספיק תשתיות ושירותים.

<חוסיין אלהייב: תראה מה היה אצל חברנו ואחינו באום אל חיראן?

<חוסיין אלהייב: ממשלת ישראל פונה אלינו: תלכו לאחים שלכם בדרום.

<חוסיין אלהייב: אנחנו לא רוצים מתח ושסע בדרום, אנחנו לא רוצים שמה שהיה באום אל חיראן יקרה גם בצפון.

<חוסיין אלהייב: אנחנו מקשרים בין אחינו בדרום לממשלת ישראל.

<חוסיין אלהייב: הייתה לנו לפני שבוע ישיבה אצל סאלח.

<חוסיין אלהייב: אנחנו יושבים עם פורום הדרום ללא פוליטיקה.

<חוסיין אלהייב: אנחנו רוצים שלא יהיה שסע בין המדינה לאזרחיה.

<חוסיין אלהייב: המגזר הבדואי הוא המגזר השולי ביותר מבחינה סוציו-אקונומית, מבחינה חברתית, מבחינת שילוב אנשים במוסדות הממשלה.

<חוסיין אלהייב: אני מבקש להקפיא את נושא ההריסות ל-3 שנים.

<חוסיין אלהייב: אני יודע שידה של ועדת הפנים על העליונה בעניין הזה.

<חוסיין אלהייב: אני מבקש להאיץ את המגרשים.

<חוסיין אלהייב: יש עשרות ומאות חיילם משוחררים שרוצים מגרשים.

<חוסיין אלהייב: מה יעשה אבא שיש לו 5 ילדים ורוצה לבנות בית מגורים?

<חוסיין אלהייב: לאן יפנה?

<חוסיין אלהייב: המגזר היהודי לא קולט צעירים בני המגזר הערבי.

<חוסיין אלהייב: אנחנו מאוד מבקשים ממוסדות התכנון להרחיב את תכניות המתאר, את תחומי השיפוט, להקפיא את ההריסות.

<חוסיין אלהייב: אנחנו לא רוצים יותר שסע.

<חוסיין אלהייב: אנחנו חיים במדינתנו, אנחנו שייכים לדגל הישראלי.

<חוסיין אלהייב: הגיע הזמן לטפל באוכלוסייה.

<חוסיין אלהייב: פניתי אליך כיושב-ראש הפורום.

<חוסיין אלהייב: לכל רשות יש 5 ישובים.

<חוסיין אלהייב: אני מבקש שנקיים איתך ישיבה אצל שר הפנים על-מנת לסייע לרשויות הבדואיות החלשות.

<חוסיין אלהייב: כאשר חדרה קולטת עלייה מאתיופיה או מרוסיה, נותנים לה הרבה סיוע.

<חוסיין אלהייב: אנחנו קולטים עלייה של הבדואים שמפוזרים בכל מיני מקומות, אבל אנחנו לא מקבלים תשתיות, אנחנו לא מקבלים תקציבים, אנחנו לא מקבלים מענקי איזון.

<חוסיין אלהייב: אדוני היושב-ראש, קח יוזמה.

<חוסיין אלהייב: אנחנו אוהבים אותך, אנחנו מעריכים אותך.

דוד אמסלם: אתה מבקש ממני ליזום פגישה עם שר הפנים.

<חוסיין אלהייב: ועם אביגדור יצחקי.

דוד אמסלם: אביגדור יצחק שייך למשרד האוצר.

דוד אמסלם: שר הפנים זה מענקי איזון.

דוד אמסלם: אתה מבקש ממני שיתקיים דיון אצל שר הפנים עם הנציגות הערבית של הישובים היותר קטנים, לא של הערים.

דוד אמסלם: אני אשמח מאוד לבקש ממנו את הפגישה.

<גדיר מוחמד: אני מודע לבעיית הגבולות.

<גדיר מוחמד: הייתה לי ועדת גבולות במועצה אזורית עמק יזרעאל לפני שנתיים.

<גדיר מוחמד: היא גובלת איתי מהצד הדרומי ומהצד הצפוני.

<גדיר מוחמד: אני בבעיה גדולה.

<גדיר מוחמד: יותר מ-10 בתים הם מקום המדינה, משנת 1948.

<גדיר מוחמד: נתנו לי לבנות בהם רק קומה שנייה.

<גדיר מוחמד: השכן כעס עלי שהוא לא יכול לבנות.

<גדיר מוחמד: זו הייתה הבעיה שלי בתוך האוכלוסייה הבדואית בכפר.

<גדיר מוחמד: אם אני מבקש היום ועדת גבולות לאדמות פרטיות, לא יתנו לי.

<גדיר מוחמד: יש לי שתי מחצבות ששייכות לתחום שיפוט משגב.

<גדיר מוחמד: אני אוכל את האבק, את המחלות, את הרעש.

<גדיר מוחמד: מי מקבל את הארנונה?

<גדיר מוחמד: משגב.

<גדיר מוחמד: לי אין כלום.

<גדיר מוחמד: אתה תראה המון המון בעיות מבחינת התושבים.

<גדיר מוחמד: אין צדק.

<גדיר מוחמד: כמה פעמים פניתי למשרד הפנים, לא עזר לי.

<גדיר מוחמד: המחצבות האלו הן כמו הממשלה.

<גדיר מוחמד: אנחנו בבעיה גדולה בקשר להיתרי בנייה.

<גדיר מוחמד: אדוני, אני מבקש להקפיא את ההריסות.

<גדיר מוחמד: יש לנו מוטיבציה לתכנן את הישובים שלנו, לצאת עם היתרי בנייה לתושבים.

דוד אמסלם: נעים העלה שתי סוגיות בעניין של השליש ושני שליש.

<שי קרפ: בשנות ה-80 בוצע בכפר שיבלי הסדר קרקעות ורישום.

<שי קרפ: התברר שההחזקה והרישום מתנגשים זה בזה, שהנושא הזה צריך ליבון.

<שי קרפ: לאור בקשת הרשות המקומית, בקשת שיבלי והתמיכה של משרד ראש הממשלה בנושא הזה, ריכזנו מספר הצעות של בעלי תפקיד שמתאימים לנושא הזה כדי שיעשו לנו עבודת מחקר.

<שי קרפ: הנושא הזה נמצא כרגע באישור.

דוד אמסלם: אמר נעים שהמדינה יזמה את האירוע בשנות ה-80.

דוד אמסלם: אני לא נכנס אם נכון, לא נכון.

דוד אמסלם: היא אמרה ששליש מהקרקעות יקבלו בעלי המקום, שני שלישי יישארו בידי הציבור.

דוד אמסלם: אני מניח שמדובר באותו ציבור שגר שם.

דוד אמסלם: אני מניח שמדובר על מבני ציבור, כבישים, קרקע לבנייה לחבר'ה שאין להם קרקעות.

דוד אמסלם: מה שמדהים אותי בכל הסיפור הזה של המגזר הערבי זה ששבט אחד לא גר עם השבט שני.

דוד אמסלם: אני לא מדבר על מישהו מחוץ ליישוב.

דוד אמסלם: מדובר באותו ישוב.

דוד אמסלם: לכל שבט יש את הגבעה שלו.

דוד אמסלם: אף שבט לא יגור בגבעה השנייה.

דוד אמסלם: בעיה נוספת היא שאנשים במגזר הערבי לא מוכרים קרקעות.

אוסאמה סעדי: זה לא כל כך מדויק.

אוסאמה סעדי: אני בא מהיישוב עראבה.

אוסאמה סעדי: יש שם מוכרים.

אוסאמה סעדי: יש עלייה אדירה של מחירים בגלל ביקוש והיצע.

<ראסם חמאייסי: יש דיפרנציאליות בנושא של שוק המקרקעין בישובים הערבים.

<ראסם חמאייסי: טעות לקחת אותם באופן רוחבי.

<ראסם חמאייסי: בישוב כמו זרזיר, כמו שיבלי וכמו בועינה בעלי הקרקע מחויבים לדורות הבאים.

<ראסם חמאייסי: למה?

<ראסם חמאייסי: כי לא מאמינים שיש היצע קרקעות שיפתור את זה לדורות הבאים.

<ראסם חמאייסי: ככל שמגדילים את היצע הקרקעות, כך הסיכוי שתהיה מוביליות תגדל.

דוד אמסלם: אתה אומר שאחד תלוי בשני.

דוד אמסלם: אתה אומר שכשהסבא רואה שאין היצע קרקעות, הוא דואג לנינים שלו.

אלעזר שטרן: התרבות היא שאין קרקעות אחרות.

אלעזר שטרן: את זה צריך לשנות.

<ראסם חמאייסי: התרבות משתנה בהתאם לשיוך לקרקע.

<ראסם חמאייסי: הסוגיה הקניינית מתחברת לסוגיה של תחומי השיפוט ולסוגיה התכנונית.

<ראסם חמאייסי: יש סינרגיה ביניהן.

<ראסם חמאייסי: את הסוגיה הזאת של הסכסוך על הקרקע בין המדינה לבעלים המחזיקים צריך לפתור בנהלים.

<ראסם חמאייסי: אני מבין את המדינה שרוצה לשמור על הקרקעות של המדינה, אבל היא לא רגישה מספיק.

<ראסם חמאייסי: אני חושב שצריך להיות בית הילל, לא בית שמאי.

<ראסם חמאייסי: הגישה הזאת היא גישה בעייתית שמעכבת את הפיתוח ומייצרת לנו את ההתגלגלות סביב הסוגיה הזאת.

דוד אמסלם: שי, תוך כמה זמן תוכלו לתת תשובות?

<שי קרפ: ברגע שיאושר אותו בעל תפקיד הוא ייכנס ישר לעובי הקורה.

דוד אמסלם: אנחנו מחכים לבעל התפקיד?

<שי קרפ: כבר יש לנו את ההצעות, זה בוועדת רכישות.

דוד אמסלם: אתה מדבר איתי לגבי התפקיד?

<שי קרפ: בעלי התפקיד שראויים לעשות את העבודה הזאת כבר אותרו.

דוד אמסלם: אני לא שם.

דוד אמסלם: אנחנו מדברים על הסדר קרקעות שהמדינה ניסתה להוביל.

דוד אמסלם: החבר'ה לא היו בשלים.

דוד אמסלם: הרעיון של השליש שני שליש מקובל על המינהל היום?

<שי קרפ: הסדר הקרקעות בוצע.

<שי קרפ: לאורך השנים התברר שבין הסדר הקרקעות לחזקה בשטח יש פערים, לאור זה הייתה ההצעה של שנות ה-80.

<שי קרפ: כרגע יש בקשה לחדש אותה.

<שי קרפ: אנחנו מעבירים את כל פסקי הדין שניתנו לאורך השנים לידי איש מקצוע על-מנת שישקול את הכל.

<שי קרפ: אנחנו נביא את זה להנהלת המינהל.

דוד אמסלם: אני מבין ממך שפתחתם את אותו הסדר משנות ה-80, שאתם רוצים להבין מה המשמעויות שלו היום.

דוד אמסלם: תוך כמה זמן תקבלו החלטה?

<שי קרפ: אני מאמין שתוך מספר חודשים.

<שי קרפ: זה לא אמור להיות תהליך ארוך.

דוד אמסלם: כשאני אעשה ישיבת מעקב במושב הבא - -

<שי קרפ: אנחנו נשמח לעדכן.

טלב אבו עראר: הבעיות במגזר הבדואי בדרום הן אותן בעיות במגזר הבדואי בצפון.

טלב אבו עראר: מאז הקמת הישובים בדרום ובצפון לא הורחבו תחומי השיפוט.

טלב אבו עראר: אם נעשה השוואה בין ישובים יהודים לישובים ערבים שהוקמו לפני 40 שנה, אין מקום להשוואה.

טלב אבו עראר: אין ישוב יהודי שלא הורחב מאז שהוא הוקם.

טלב אבו עראר: חשובים לי התושבים, חשובה לי האוכלוסייה הבדואית.

טלב אבו עראר: ראשי הרשויות מתחננים להקפיא את הריסת הבתים עד שיימצא פתרון, עד שוועדת הגבולות תחליט.

טלב אבו עראר: הייתי ראש מועצה בנגב בשנים 2000-2004.

טלב אבו עראר: אף אחד לא העז להתקרב ולהרוס שם בתים.

טלב אבו עראר: הייתי מוכן להגן בגופי על הבתים האלה.

טלב אבו עראר: ככה אני אומר לחבריי ראשי הרשויות במגזר הבדואי בצפון.

טלב אבו עראר: שימנעו בגופם.

טלב אבו עראר: תוציאו את כל האוכלוסייה.

טלב אבו עראר: אי אפשר שהמדינה כולה תיכנע לעמותת רגבים שמובילה את העניין הזה של הריסת בתים והפקעת קרקעות.

טלב אבו עראר: ישבתי עם נתניהו ב-4 עיניים לגבי הסוגיה של הריסת הבתים.

טלב אבו עראר: ביקשתי להקפיא את הריסת הבתים בדרום.

טלב אבו עראר: הוא אמר לי: "אדוני, אין לי התנגדות, אבל מי שמפריע לי זה הבית היהודי".

טלב אבו עראר: מי שמוביל להריסות הוא חבר עמותת רגבים.

טלב אבו עראר: מה שמעסיק את העמותה יום ולילה זה איך להפקיע את הקרקעות של הערבים, איך להרוס בתים, איך להקים ישובים יהודים חדשים.

טלב אבו עראר: חברים, תתעוררו, נא להתקומם.

טלב אבו עראר: אני מבקש שלא תתנו מקום למשת"פים.

טלב אבו עראר: אני רוצה שהמשת"פים יעברו לעיר יהודית.

טלב אבו עראר: אתה אומר שוועדת הגבולות תפתור את הבעיה בעוד כמה חודשים.

טלב אבו עראר: למה זה לא קרה בשנה שעברה?

דוד אמסלם: שאלה טובה.

טלב אבו עראר: למה מורחים דברים?

טלב אבו עראר: הגיע הזמן לומר את האמת.

טלב אבו עראר: למה המדינה מטייחת כל הזמן, מורחת דברים?

דוד אמסלם: יש 6 ועדות במדינת ישראל, הן אמורות לטפל בכל האוכלוסייה, גם היהודית.

דוד אמסלם: יש ישובים יהודים שמעולם לא הגדילו להם את תכנית המתאר.

דוד אמסלם: גם שם יש בעיות.

טלב אבו עראר: אפשר שהמדינה תציע מקום חלופי לתושבים שתובעים בעלות.

דוד אמסלם: בחדר הזה יושבים אזרחי מדינת ישראל.

דוד אמסלם: אני מתייחס אליהם כאזרחים כמוני.

דוד אמסלם: מבחינתם ומבחינתי חוק זה חוק.

דוד אמסלם: מדובר בישובים שהאוכלוסייה שגרה בהם היא אוכלוסייה ערבית.

טלב אבו עראר: מדובר בישובים שאף אחד לא דואג להם.

דוד אמסלם: אני מסכים.

דוד אמסלם: אני ישבתי עם נעים.

דוד אמסלם: הוא צריך גן ילדים, הוא צריך פארק, הוא צריך בית ספר בשביל התושבים.

דוד אמסלם: הורסים שם בית שיושב על כביש.

דוד אמסלם: תנועת רגבים מביאה יהודים לשם?

דוד אמסלם: זה בשביל התושבים שגרים במקום.

דוד אמסלם: איפה שאין תכנון רמת החיים של התושבים על הפנים.

דוד אמסלם: לא הכל זה ערבים נגד יהודים.

דוד אמסלם: זה לא שם.

טלב אבו עראר: לא אמרתי ערבים ויהודים, אמרתי המדינה.

דוד אמסלם: מדובר בראש מועצה שיש לו אחריות כלפי התושבים שלו.

דוד אמסלם: מדובר באזרחים ישרים, טובים.

דוד אמסלם: חשובה להם המדינה.

דוד אמסלם: חשוב לו הר תבור.

דוד אמסלם: הוא רוצה לעשות בו מתקן תיירות.

דוד אמסלם: זה יכניס קצת יותר ארנונה למען התושבים שלו.

דוד אמסלם: אותו דבר לגבי בית זרזיר.

דוד אמסלם: אנחנו באים לשפר את העניינים, לבוא למקום טוב.

טלב אבו עראר: אני לא רואה את הדחפורים הורסים בתים בתל-אביב.

טלב אבו עראר: עמותת רגבים מסתובבת איפה שיש בדואים.

טלב אבו עראר: האם המדינה מתאמצת, משתדלת להקפיא את הריסת הבתים?

טלב אבו עראר: הבאתי למינהל אדם שהחזיק בקרקע.

טלב אבו עראר: האדם היה מוכן לוותר על הקרקע, שימצאו לו קרקע חלופית.

טלב אבו עראר: אפשר שהמדינה תגיע להסדר עם האנשים האלה.

טלב אבו עראר: מי אמר לך שערבי או בדואי שיש לו קרקע לא מוכר למועצה או לתושב אחר?

טלב אבו עראר: מי אמר?

טלב אבו עראר: הוא רוצה עבור הקרקע הזאת תמורה.

דוד אמסלם: אני עשיתי סיור.

דוד אמסלם: כשראיתי שטח פתוח, שאלתי למה לא בונים באותו שטח.

דוד אמסלם: אמרו לי שאותו בעל קרקע לא רוצה למכור.

<ראסם חמאייסי: זה נכון בזרזיר.

דוד אמסלם: ראש המועצה במצוקה, כי דופקים אצלו אנשים בדלת שמבקשים ממנו לדאוג להם.

דוד אמסלם: הוא יודע שבגבעה הזאת לא ימכרו לגבעה הזאת.

דוד אמסלם: מה הפתרון שלו?

דוד אמסלם: שהמדינה תביא קרקעות מדינה שלא שייכות לאף אחד.

דוד אמסלם: זה הפתרון שאני רואה בעיני רוחי.

דוד אמסלם: ברור לי לחלוטין שככה זה לא יכול להימשך.

דוד אמסלם: אולי נפתור עכשיו ל-20 השנים הקרובות, אבל מה יהיה לנכדים שייוולדו?

דוד אמסלם: תכנון אורבאני לא צריך להתבצע שכשאתה נכנס לישוב אתה רואה כאן קרחת, שם קרחת.

דוד אמסלם: אתה רוצה משהו יפה.

דוד אמסלם: אין הקצאות לצורכי ציבור.

דוד אמסלם: החבר'ה בישובים הערביים צריכים חיים מודרניים.

דוד אמסלם: אין שום סיבה שבחור שחי בכפר ערבי לא יקבל את כל מה שמגיע לכל בחור אחר.

דוד אמסלם: אני רואה את זה ברמת התכנון.

דוד אמסלם: התרבות שהייתה מושרשת היא שקרקע זה למשפחה.

<עאטף גריפת: הבעיה היא שיש אדמה פרטית ששייכת לאנשים מלוד, מנצרת.

זוהיר בהלול: אדוני היושב-ראש, תודה לך על האוזן הקשבת, על המעורבות שלך בעתיד.

זוהיר בהלול: כל המדיניות של הממשלות עד עכשיו הייתה להוציא את הערבים מתוואי הציוויליזציה .

זוהיר בהלול: אם מקצים עכשיו 900 מיליון, מיליארד שקל לתכנון הישוב הבדואי בצפון, זה צעד מבורך.

זוהיר בהלול: מכיוון שאני חשדן וספקן ממהות עבודתי, חוששני שגורל תכנית 922 יהיה כגורל אותה תכנית.

זוהיר בהלול: שמעתי את מנכ"ל משרד ראש הממשלה אומר שצריך לטפל בעניין הבתים הבלתי חוקיים, בעניין הבנייה הבלתי חוקית.

זוהיר בהלול: מתגנב החשש בליבנו שתהיה הריסת בתים בכפוף לאותה תכנית.

זוהיר בהלול: נדמה לי שזאת תהיה רעידת אדמה אמיתית.

זוהיר בהלול: זאת לא רעידת האדמה שעליה דיבר מישהו לפני יום כאשר הוא איים על ראש הממשלה בנסיעתו לטראמפ, זאת תהיה רעידת אדמה מרחם האדמה הזאת.

זוהיר בהלול: אין בידם של ראשי המועצות לטפל בסוגיה מאוד יצרית, מאוד רגשית.

זוהיר בהלול: אני פונה אליך, אדוני, שתמשיך להיות מעורב בעניין הזה, שתנסה להקפיא את ההריסות האלו.

אלעזר שטרן: ראית מה שעשה כאן חברנו?

אלעזר שטרן: הוא רצה להפוך את הבדואים של הצפון לבדואים של הדרום.

אלעזר שטרן: הפורום פה משרת את המדינה הרבה מאוד שנים.

אלעזר שטרן: המדינה אשמה בהבדלים בין הבדואים בצפון לחלקים גדולים באוכלוסייה הערבית.

אלעזר שטרן: אני מאוד מברך אותך על הדיון הזה, אדוני היושב-ראש.

אלעזר שטרן: החבר'ה הבדואים לא יודעים לנצל את מה שהממשלה מבטיחה ובסוף לא מממשת.

אלעזר שטרן: למדינה זה נוח שהם לא יודעים למשוך את זה כמו שצריך.

אלעזר שטרן: אין שבוע שאני לא נמצא בתוך אחד הכפרים האלה.

אלעזר שטרן: הם לא יודעים בכלל, כי אני בא כחלק מהחיים, אני לא בא כחבר כנסת לביקור.

אלעזר שטרן: עאטף לא יודע שאני כל שבוע עושה אצלנו קניות.

אלעזר שטרן: על הדבר הזה צריכים להיות דיוני מעקב יותר מאשר על הדברים אחרים.

אוסאמה סעדי: אני מברך את ראשי המועצות ואת הפקידות הגבוהה ב-3 המועצות: זרזיר, בועינה-נג'ידאת, שיבלי.

אוסאמה סעדי: אנחנו איתם בקשר רצוף.

אוסאמה סעדי: הביקורים בשטח מאוד חשובים על-מנת לראות את הבעיות כהווייתן.

אוסאמה סעדי: בשנה וחצי האחרונות טיפלתי בכמה ועדות גבולות ישנות - לעראבה, לתמרה.

אוסאמה סעדי: אני וחברי אכרם חסון היינו ביום חמישי שעבר כשהציגו חזון לג'ת ל-2035.

אוסאמה סעדי: המתכננים במחוז צפון עשו עבודה מקצועית טובה מאוד.

אוסאמה סעדי: ועדות הגבולות חשובות, אבל צריך להגיע להסכמה עם משרד האוצר, עם מינהל התכנון על כך שלא יהרסו בתים כשיש תכנית מופקדת.

אוסאמה סעדי: אפשר לצאת מהוועדה היום עם התחייבות של המדינה, של מינהל התכנון שברגע שיש תכנית מופקדת לא ישלחו בולדוזרים.

אוסאמה סעדי: אנחנו מבקשים, אדוני היושב-ראש, שיהיו פגישות.

אוסאמה סעדי: יש לנו פניות מראשי מועצות לקיים פגישות עם מר אביגדור יצחקי.

אוסאמה סעדי: הוא אחראי על כל הנושא של ותמ"ל, מינהל תכנון.

אוסאמה סעדי: חשוב לפתור את הבעיות בבועינה-נג'ידאת עם משרד התחבורה.

אוסאמה סעדי: אנחנו נבקש דיון דחוף.

אוסאמה סעדי: גם עם נציג מחוז חיפה אנחנו בקשר.

אוסאמה סעדי: אני מברך אותך, אדוני היושב-ראש.

אוסאמה סעדי: אנחנו נמשיך לעבוד בשיתוף פעולה.

<מוחמד כעביה: חבר הכנסת דוד אמסלם, אני מודה לך שבאת לעשות סיור בישובים הבדואים.

<מוחמד כעביה: ראית מקרוב.

<מוחמד כעביה: מי שרואה מקרוב יודע את הבעיות.

<מוחמד כעביה: על זה התקיים כאן דיון חשוב מאוד.

<מוחמד כעביה: יש לנו כמה בעיות קטנות בצפון.

<מוחמד כעביה: בעזרתך ובעזרת אנשים ננסה לקדם את הנושאים האלה.

<מוחמד כעביה: אני לא אומר שאין תקציבים.

<מוחמד כעביה: יש תקציבים.

<מוחמד כעביה: צריך להרחיב את התמ"א בישובים הבדואים, צריך לתאם עם משרד ראש הממשלה, צריך לעשות את העבודה בתיאום.

<מוחמד כעביה: אני אחראי על המגזר הבדואי.

<מוחמד כעביה: אני חושב שצריך לעשות את העבודה.

<מוחמד כעביה: הישובים הבדואים תורמים תרומה חשובה למען המדינה, לכן צריך להתייחס בכבוד לראשי המועצות.

<מוחמד כעביה: אני מודה לחברי הכנסת שרוצים לעזור.

<מוחמד כעביה: בשבוע שעבר סיירתי ברשות הבדואית בדרום.

<מוחמד כעביה: הראיתי איך אנחנו מתקדמים בטיפול באוכלוסייה הבדואית בצפון.

<מוחמד כעביה: ביקשתי לטפל באוכלוסייה הבדואית בדרום.

<מוחמד כעביה: צריך לתת כבוד לאוכלוסייה הזאת, צריך לעשות לה תכנית מסודרת.

<מוחמד כעביה: אנחנו יכולים לעזור להכיר בישובים בדרום.

<מוחמד כעביה: יחד נקדם את העניינים.

<שיבלי עלי: היה לי את הכבוד להיות ביותר מ-15 ועדות גבולות.

<שיבלי עלי: חשוב שתהיה נציגות.

<שיבלי עלי: נצרת ביקשה תחום שיפוט במשך שנים.

<שיבלי עלי: היא קיבלה את כל מה שהיא רצתה - אזור תעשייה, מחצבות, ארנונה.

<שיבלי עלי: היום יש לה עוגן כלכלי מאוד חשוב.

<שיבלי עלי: אני מברך אותך, כבוד היושב-ראש, ישר כוח, חזק ואמץ, שירבו כמוך.

דוד אמסלם: תודה רבה, אתה איש מדהים, איש אציל נפש.

דוד אמסלם: שמחתי מאוד על המפגש הזה היום.

דוד אמסלם: אני רוצה להודות לסאלח, לנעים, לעאטף ולמוחמד על קבלת הפנים.

דוד אמסלם: את הנושא של חוק תכנון ובנייה, שלא קשור לאירוע הזה, אני אקדם במהלך המושב הזה.

דוד אמסלם: אני אנסה להגיע להבנות לכך שאל תכניות מתאר שהופקדו, גם אם הן לא אושרו, אנחנו נתייחס כסופיות.

דוד אמסלם: אנחנו לא נאכוף את מה שבתוך תכנית המתאר, אלא את מה שמחוץ לתכנית המתאר.

דוד אמסלם: אני אדבר עם שר הפנים.

דוד אמסלם: אנחנו נוציא לו מכתב על כך שביקשתם ממני לקיים פגישה איתו בכל מה שקשור למגזר הערבי, בעיקר לבעיות הייחודיות בישובים הקטנים יותר, לא בערים הגדולות.

דוד אמסלם: את זה אני לוקח על עצמי.

דוד אמסלם: אני אעשה פגישת מעקב בתחילת המושב הבא, שזה בערך בעוד 3 חודשים.

דוד אמסלם: אנחנו נצטרך לקבל תשובה לגבי מה שקרה עם ועדת הגבולות.

דוד אמסלם: אנחנו נקבל דוח מצב ממשרד הפנים, עדכונים לגבי איפה הוקם, כמה הוקם, איפה יש בעיה.

דוד אמסלם: אני רוצה לקבל מרמ"י את עמדתם לגבי הסדר הקרקעות של שליש ושני שליש.

דוד אמסלם: אני ארצה להבין איך הם רוצים להתקדם בנושא הזה.

דוד אמסלם: זה חשוב לי.

דוד אמסלם: אני רואה את זה כדבר שיכול לפתור לנו את הפלונטר.

דוד אמסלם: אני אקבע עם אביגדור יצחקי וסלאח סולימאן פגישה אישית לגבי הנושא של כביש 785.

דוד אמסלם: תודה רבה לכולם, תודה שהגעתם.